Erlend Bolstad Raa

**Erlend Bolstad Raa** (født 31. mars 2000) er en norsk friidrettsutøver fra Bergen som representerer Fyllingen IL. Han konkurrerer hovedsakelig i høydehopp og tresteg. Han ble norgesmester i høydehopp i 2018.

## Resultater
### Sesongen 2015
Bolstad Raa vant kulestøt og høydehopp i G15-klassen under Ungdomsmesterskapet innendørs 2015. Utendørs deltok han i Världsungdomsspelen 2015, og kom der på tredjeplass i høydehopp og tresteg, i G15-klassen. Under Junior-NM i friidrett 2015 deltok han i U20-klassen, og kom der på tredjeplass i tresteg og fjerdeplass i høydehopp. Han vant høydehopp og tresteg under Ungdomsmesterskapet i friidrett 2015, og han kom på andreplass i kulestøt, bak Simen Sebastian Hansen.

### Sesongen 2016
Han vant tresteg i G16-klassen under Världsungdomsspelen 2016, og han ble tatt ut til å representere Norge under Sommer-EYOF 2017 (European Youth Summer Olympic Festival 2017), der han ble slått ut i kvalifiseringsrunden i tresteg, og nådde ikke finalerunden. Han deltok i NM i friidrett 2016 (senior), og kom der på sjetteplass i høydehopp og tiendeplass i tresteg.

Under Junior-NM i friidrett 2016 deltok han i U20-klassen, og vant der høydehopp, der han hoppet 2,03 meter. I tillegg fikk han sølv i tresteg, bak Erik Lund. Én uke senere deltok han i Nordisk juniormesterskap i friidrett 2016 i Reykjavík, og kom der på femteplass i høydehopp og sjetteplass i tresteg. Han vant høydehopp og tresteg under Ungdomsmesterskapet i friidrett 2016, i G16-klassen.

### Sesongen 2017
Bolstad Raa deltok i NM i friidrett innendørs 2017, og fikk der bronse i tresteg, og han kom på fjerdeplass i høydehopp. Under Ungdomsmesterskapet innendørs 2017 vant han tresteg i G17-klassen.

Utendørs vant han høydehopp og tresteg i G17-klassen under Världsungdomsspelen 2017, og han fikk bronse i kulestøt. Han deltok i U20-klassen under Junior-NM i friidrett 2017, og vant der høydehopp og tresteg. Han representerte Norge under Nordisk juniormesterskap i friidrett 2017 i Umeå, og fikk der bronse i tresteg, bak de to finske utøverne Iikka Alingue og Antti Tiekso. Under NM i friidrett 2017 kom han på fjerdeplass i tresteg og åttendeplass i høydehopp. Han vant tre av øvelsene under Ungdomsmesterskapet i friidrett 2017; høydehopp, tresteg og kulestøt.

### Sesongen 2018
NM i friidrett innendørs 2018 ble arrangert i februar, og Bolstad Raa kom der på andreplass i tresteg og tredjeplass i høydehopp. Han satte personlig rekord i begge disse øvelsene, med 14,69 meter i tresteg og 2,06 meter i høydehopp. Han deltok i Nordisk mesterskap i friidrett innendørs 2018, og kom der på åttendeplass i tresteg.

Han deltok i Bauhaus Junioren-Gala i Mannheim, og kom der på fjerdeplass i høydehopp i U20-klassen, og han deltok i Världsungdomsspelen 2018, der han vant høydehopp og tresteg i G19-klassen. Han deltok i Nordisk juniormesterskap i friidrett 2018 (U20), og kom der på andreplass i høydehopp, kun slått av Simon Wiklund fra Sverige. Han vant høydehopp under NM i friidrett 2018, og han vant tresteg under Trond Mohn Games. Under Junior-NM i friidrett 2018 vant han høydehopp og tresteg i U20-klassen. Han fikk tre medaljer under Ungdomsmesterskapet i friidrett 2018; han vant tresteg og fikk sølv i høydehopp og bronse i lengdehopp, i klassen G18/19.

### Sesongen 2019
I februar 2019 kom han på tredjeplass i høydehopp uten tilløp i juniorklassen under NM i friidrett innendørs 2019. Han konkurrerte lite dette året, men deltok i Junior-NM i friidrett 2019, der han kom på tiendeplass i kulestøt, og han kom på sjuendeplass i kulestøt under Ungdomsmesterskapet i friidrett 2019.

### Sesongen 2020
Han konkurrerte lite også i 2020, men han fikk sølv i tresteg i U23-klassen under Junior-NM i friidrett 2020, og han fikk også sølv i høydehopp under NM i friidrett 2020. 

## Referanser


## Eksterne lenker
* 
* Resultatoversikt hos Min friidrettsstatistikk